R. Kaliňák, podpredseda vlády a minister vnútra SR: (2009-10-29):
Vážená pani predsedajúca, vážený pán predseda, páni ministri, dámy poslankyne, páni poslanci, na úvod považujem za potrebné poďakovať všetkým zodpovedným za úspešné a neproblémové zorganizovanie pravidelného neformálneho rokovania ministrov obrany členských štátov Severoatlantickej aliancie, ktoré bolo prvým na úrovni ministrov pod vedením nového generálneho tajomníka Severoatlantickej aliancie Andersa Fogha Rasmussena. Neformálne stretnutie ministrov obrany členských krajín NATO sa v Bratislave uskutočnilo v dňoch 22. a 23. októbra 2009. Svojím významom a rozsahom bolo jedinečné, pretože dokázalo plnoprávne a dôveryhodné členstvo Slovenskej republiky v Severoatlantickej aliancii. V päťročnej histórii členstva Slovenskej republiky v NATO sa stala Bratislava po prvýkrát na dva dni nielen hlavným mestom Slovenska, ale aj hlavným mestom Severoatlantickej aliancie. Keďže NATO má v súčasnosti 28 členov a neformálne stretnutia ministrov obrany sa konajú dvakrát do roka, jeho organizovanie je pre jednu členskú krajinu usporadúvané iba raz za 14 rokov. V Bratislave sa toto stretnutie uskutočnilo už 5 rokov po vstupe Slovenskej republiky do NATO. V prvej časti mojej odpovede sa chcem vyjadriť k širším súvislostiam tohto stretnutia predstaviteľov NATO. Nebolo to len pár dní obmedzenia dopravy v Bratislave. Tím okolo splnomocnenca vlády pre prípravu a realizáciu neformálneho zasadnutia ministrov obrany členských štátov NATO zavŕšil 20-mesačný proces príprav, plánovania a realizovania s jednoznačným úspechom. Orgány štátnej správy, samosprávy, ako aj ostatné subjekty jednoznačne prezentovali schopnosť Slovenskej republiky zorganizovať aktivitu podobného rozsahu i významu. O rozsahu činnosti svedčí fakt, že o aktivitu, na ktorej sa zúčastnilo približne 800 delegátov, 350 novinárov, zabezpečovala pracovná skupina približne so 4 600 členmi na nadštandardnej a excelentnej úrovni. Zladenie a efektivitu jednotlivých zložiek tohto kolektívu vysoko ocenili najmä samotní delegáti, novinári, ale i delegáti Severoatlantickej aliancie. O efektivite svedčí komplexné zvládnutie účasti obrovského množstva účastníkov, medzi ktorými bolo viac ako 50 VIP hostí. Toto obrovské množstvo ľudí sa bezproblémovo presúvalo medzi približne 10 lokalitami v rámci Bratislavy a jej blízkeho okolia, pričom v každej z nich našli prijatie hodné slovenskej pohostinnosti. Okrem už zmienených skutočností je potrebné zdôrazniť bezpečnostný systém, ktorý podporoval rokovanie ministrov obrany. Tento systém na jednej strane dokázal zabezpečiť vysokú mieru bezpečnosti podujatia, no zároveň naplnil aj druhú prioritu, ktorou bolo v čo najmenšej miere ovplyvniť realizovanými opatreniami život obyvateľov Bratislavy a jej okolia. Slovenskej republike sa podarilo prezentovať Bratislavu ako žijúce mesto a nie ako nedobytnú pevnosť. V každom prípade je však v tejto súvislosti potrebné poďakovať obyvateľom Bratislavy a jej okolia za pochopenie a veľmi významnú podporu. Tak, ako bolo zasadnutie pre Slovenskú republiku jedinečné, tak aj jedinečne bola zvládnutá jeho organizácia. Slovensko podľa vyjadrenia zahraničných hostí položilo latku organizácie veľmi vysoko. Organizácia takéhoto podujatia nemala a ani nemá na Slovensku obdobu. Bratislava, ako aj Slovensko sa na niekoľko dní stali stredobodom pozornosti celosvetových významných médií, ale aj odbornej a laickej verejnosti. Toto stretnutie predstavovalo unikátnu príležitosť našej prezentácie. Viacerí predstavitelia bezpečnostnej komunity navštívili Slovensko po prvýkrát. Naši spojenci v NATO, ktorí takéto podujatie organizovali v minulosti, nás v rámci konzultácií upozornili, aby sme sa okrem odbornej stránky sústredili aj na celkové zviditeľnenie krajiny, napríklad v oblasti kultúry či cestovného ruchu. V tomto duchu nám potvrdili aj náš zámer komplexne prezentovať kultúru, umenie, históriu, krásy slovenskej krajiny a slovenskú gastronómiu. Mottom prezentácie sa stalo naše historické a kultúrne dedičstvo, ocenené najmä UNESCO-m a, samozrejme, zdôraznili sme aj podiel a históriu účasti Slovenskej republiky v mierových misiách a tým aj náš podiel na bezpečnosti vo svete. Očakávame pozitívny dopad neformálneho stretnutia ministrov obrany NATO a jeho sprievodných podujatí minimálne na turistický ruch. Tak, ako zaznelo z úst novinárov, určite sa nám po tomto podujatí v budúcnosti v komunite NATO nestane, že Slovensko si budú mýliť so Slovinskom. Navyše, väčšina delegátov vyjadrila záujem vrátiť sa na Slovensko aj ako súkromné osoby a pozrieť si všetkých sedem dedičstiev UNESCO, ktorých obraz sme im ponúkli počas večerného kultúrneho programu. Som presvedčený, že zasadnutie prispelo nielen k posilneniu hrdosti slovenských občanov, ale aj k posilneniu povedomia a spolupatričnosti vo svetovom meradle. A ako povedal premiér na zasadnutí Rady vlády pre jednotnú prezentáciu Slovenskej republiky v zahraničí, poznanie značky Slovensko v každej jednotlivej oblasti s cieľom predĺžiť autentický a pulzujúci obraz našej krajiny našlo svoju pozitívnu odozvu. Čo neformálne zasadnutie ministrov obrany NATO prinieslo z vecnej stránky? Napriek neformálnemu charakteru rokovania boli v závere schválené štyri dokumenty. Dva dokumenty týkajúce sa operácie AISA v Afganistane, jeden z riadenia skupiny vyšších úradníkov ministerstiev obrany k politike zdrojov NATO a priebežná správa o protiraketovej obrane. Čo sa týka Afganistanu, hlavným odkazom stretnutia je, že rozhodujúcim predpokladom úspechu aliancie v tejto operácii a tiež skorého ukončenia prítomnosti jednotiek AISA je vybudovanie takých afganských bezpečnostných síl, ktoré budú schopné v plnej miere prevziať zodpovednosť za bezpečnosť vo svojej krajine. Pri svojom pôsobení v Afganistane sa NATO bude sústreďovať najmä na ochranu afganského obyvateľstva, zvýšenie úsilia pri budovaní afganských národných bezpečnostných síl, podporu budovania dostatočne spôsobilých afganských štátnych inštitúcií a zapojenie susedných krajín, predovšetkým Pakistanu. V zmysle napĺňania definovaných priorít Slovenská republika deklarovala, že upraví mandát svojich jednotiek tak, aby zrušila teritoriálne obmedzenia, ktoré v súčasnosti tieto jednotky majú. Ide hlavne o multifunkčnú ženijnú jednotku v Kandaháre, pre ktorú Slovenská republika plánuje zabezpečiť ochranu tak, aby mohla plniť svoje úlohy vo viacerých častiach Afganistanu. Takisto zvažujeme zvýšenie nášho príspevku výcvikových aktivít pre afganské národné bezpečnostné sily, najmä zapojenie do novovzniknutej výcvikovej misie NATO v Afganistane. (Vystúpenie prerušené podpredsedníčkou NR SR.)